代諸生送蔣守  其二
作者：徐積
朝代：宋

paragraphs: 長淮之南，楚爲最劇。
守者爲誰，以才以德。
守既視事，未逾厥月。
吏則胥畏，民則胥悅。
物來必應，事至立决。
守之動靜，皆有法度。
不苟不簡，不暴不怒。
處煩以敏，輔嚴以恕。
庭無滯訟，獄無冤囚。
民無愁歎，俗有歌謳。
古之三府，謠言奏事。
今豈不然，兼採公議。
付之使節，是以用之。
付之遠俗，是以重之。
其俗既平，其刑既清。
章德表功，來朝兩宮。
兩宮聖明，柱上記名。